兩溪
作者：唐士恥
朝代：宋

paragraphs: 矧今兩溪間，溪間足風物。
水清石泚泚，林橫山兀兀。
春日鳴倉庚，夏夜風月清。
秋畆金穎秀，冬洲暮雪平。
比爲二皇所旁薄，赤松屹立羊縱橫。
叱石而興真戯耳，可羨人家好弟兄。
西則三洞足仙靈，奇哉石穴聲鏗鏗。
瀑泉噴寫資照耀，儼如冰蠶之所成。
夕陽斜带九華度，何媿芙蓉崢且嶸。
鼎湖遥望在其東，翠氣鬰鬰初日爭。
或資登覽逸杖屨，或供睇望煩留情。
山川如此足所産，所産足以冠羣英。
聖明常重育才地，遴選鴻儒爲博士。
儻膺是選真出羣，禮樂詩書四不悖。
有如孔門來不拒，迪以至理滋無外。
將見吳邦如魯國，魯多君子非虛僞。
我公未期年，弦歌溢民編。
論其淑吾邦，不爲淹巨賢。
旦夕會詔至，四大豈在邊。